b"\n_START_ARTICLE_\nWalter Sydney Adams\n_START_SECTION_\nLiv og arbejde\n_START_PARAGRAPH_\nAdams blev f\xc3\xb8dt i Antiokia, Tyrkiet, som s\xc3\xb8n af Lucien Harper Adams og Nancy Dorrance Francis Adams, et mission\xc3\xa6rpar fra New Hampshire, og kom til USA i 1885. Han tog eksamen fra Dartmouth College i 1898 og fortsatte sin uddannelse, f\xc3\xb8rst i Chicago og derefter i Tyskland. Efter at v\xc3\xa6re vendt tilbage til USA indledte han en karriere inden for astronomi, som kulminerede i stillingen som direkt\xc3\xb8r for Mount Wilson-observatoriet 1923-1946._NEWLINE_Hans prim\xc3\xa6re interesse var studiet af stjernespektre. Han arbejdede med spektroskopi af Solen og var med-opdager af forholdet mellem den relative intensitet af visse spektrallinjer og en stjernes absolutte st\xc3\xb8rrelsesklasse. Han kunne vise, at spektre kunne bruges til at afg\xc3\xb8re, om en stjerne var en k\xc3\xa6mpestjerne eller en dv\xc3\xa6rg. I 1915 begyndte han at studere Sirius' f\xc3\xb8lgestjerne og fandt, at til trods for at den kun var lidt st\xc3\xb8rre end Jorden, var stjernens overflade lysere per arealenhed end Solen, og at den var n\xc3\xa6sten lige s\xc3\xa5 massiv som den. En s\xc3\xa5dan stjerne blev senere kendt som en hvid dv\xc3\xa6rg. Sammen med Theodore Dunham opdagede han desuden den store forekomst af kuldioxid i det infrar\xc3\xb8de spektrum for Venus._NEWLINE_Adams d\xc3\xb8de i en alder af 79 \xc3\xa5r i Pasadena, Californien."